6Motho a se ke a batamela mosadi e lego motswalo wa gagwe a mo hlobodiša. Ke nna Morena. 7O se ke wa hlobodiša tatago le ge e le mmago; ke mmago, o se ke wa mo hlobodiša. 8O se ke wa hlobodiša mosadi wa tatago; ke go hlobodiša tatago. 9O se ke wa hlobodiša kgaetšedi ya gago e lego morwedi wa tatago, le ge e le morwedi wa mmago; e ka ba e a tswaletšwego gae goba e a tswaletšwego go šele. O se ke wa mo hlobodiša. 10O se ke wa hlobodiša morwedi wa morwa wa gago, le ge e le morwedi wa morwedi wa gago; ke go itlhobodiša. 11O se ke wa hlobodiša morwedi wa mosadi wa tatago, e a tswetšwego ke tatago; o se ke wa mo hlobodiša. 12O se ke wa hlobodiša kgaetšedi ya tatago; o tswetšwe le tatago. 13O se ke wa hlobodiša monyanana wa mmago, gobane o tswetšwe le mmago. 14O se ke wa hlobodiša ngwanabotatago; o se ke wa batamela mosadi wa gagwe; ke mmago. 15O se ke wa hlobodiša ngwetši wa gago; ke mosadi wa morwa wa gago; o se ke wa mo hlobodiša. 16O se ke wa hlobodiša mosadi wa monnago; ke go hlobodiša monnago. 17O se ke wa hlobodiša mosadi le morwedi wa gagwe, goba wa morwedi wa gagwe; o se ke wa mo tšea wa mo hlobodiša; ke metswalo, e ka ba bohlola. 18O se ke wa tšea monnago mosadi wa gago wa tsoša lehufa ge o mo hlobodiša hleng ga gagwe a sa phela.